Юрка Голуб – адметная асоба ў беларускай паэзіі. Гэта непаўторныя творчы голас і манера падачы твора, гэта лаканічнасць, багатая асацыятыўнасць, яркая метафарычнасць, асабістыя рытм і рыфма. Наконт вытокаў паэтычнага натхнення сёлетні юбіляр адказаў проста: “Гэта мая біяграфія, гэта мой лёс. Шчырыя радкі з’яўляюцца толькі ад таго, што вабіць чалавечае вока і сэрца. Калі ў верш укладваеш душу, ён, несумненна, прыносіць задавальненне і аўтару, і чытачу”. Майстра слова прапанаваў паслухаць вершы, якія літаральна на днях выйшлі з-пад друкарскага станка і ўвайшлі ў чарговы зборнік “Краявіды”.